**Lilioma dziesma**

Redzat, atkal ir debesis pušu,

Mums ir ielāpi jāuzliek tām.

Sanāk, sanāk, kas samaksājuši,

Zem šīm baltajām akācijām.

Tas ir nieks dzīvu uguni norīt,

Ja tik aliņš ir virsū, ko dzert.

Tikpat labi bez alus var noreibt,

No vistukšākās pudeles dzert.

Jo tu esi dzīvs, tu esi dzīva,

Viens zirgs vēl ir brīvs,

Viena vieta uz brieža vēl brīva,

Uz brieža vēl brīva.

Ej, jūs pogotie, noslēpiet dunčus,

Kamēr kāds vēl nav palicis stīvs.

Mūsu karogs ir meiteņu brunči,

Tas ir karogs, kas mūžīgi plīv.

Vai jums vēderā dienišķā desa,

Vai tur vienkārši vardes kurkst.

Te mēs visi it vienādi esam,

Vai tad būs tā vēl citur kaut kur?

Zvaigžņu acīm noraugās runči,

Bet to skatiens ir stiklaini stīvs.

Mūsu karogs ir meiteņu brunči,

Tas ir karogs, kas mūžīgi plīv!

Atkal, atkal ir debesis pušu,

Atkal ielāpi jāuzliek tām.

Sanāk, sanāk, kas samaksājuši,

Zem šīm baltajām akācijām.